kardosdrur/scandi-wiki huggingface dataset:
Ingolf Haubirk

Ingolf Haubirk (29. marts 1923 på Rigshospitalet – 31. december 2006 i Birkerød) var skolemand, frihedskæmper og sløjdlærer.

Ingolf Haubirk var søn af fyrmester Ejler Haubirk (navneændring 1915 fra Ejler Haubjerg Frederiksen), født 27. juli 1891 i Østbirk Sogn ved Horsens, og hustru Sofie Frederikke Hauberg Sørensen, født 10. juni 1894 i Låsby Sogn; viet 1. juni 1917 i Østbirk Kirke.

Fyrmester Ejler Haubirk med familie boede i Dragør under besættelsen, og de var involveret i de illegale sejladser med flygtninge til Sverige. Ingolf Haubirk samarbejdede herunder med storebroderen, styrmand Ejler Haubirk (1920–1944).

Ingolf Haubirk tog lærereksamen fra Blågård Seminarium i 1944. Samtidig med at han gik på seminariet, tog han kurser på Dansk Sløjdlærerskole og afsluttede sløjdlæreruddannelsen i 1943, og har senere videreuddannet sig gennem kurser i træ- og metalsløjd på Askov Sløjdlærerskole ved Vejen og Nääs Sløjdskole øst for Gøteborg.

Haubirk startede som fast vikar på Enghaveplads Skole i København. I 1946 blev han fastansat lærer ved Bavnehøj Skole, og omkring 1950 flyttedes han til den nybyggede Ellebjerg Skole, der først var færdigbygget i 1952, så han i nogen tid måtte pendle mellem de to skoler. Med et par afbrydelser grundet foreningsarbejde i Københavns Kommune var Haubirk på Ellebjerg Skole, indtil han blev viceskoledirektør i Gentofte i 1970.

Haubirk var meget engageret i sløjdundervisning og var medlem af Modeludvalget i København fra 1952–1967 og er ophavsmand til talrige træsløjdmodeller.

Haubirk var engageret i forskelligt foreningsarbejde. Han har siddet i bestyrelsen for Københavns Kommuneskolers Sløjdlærerforening, og 1962–1970 var han formand for Københavns Kommunelærerforening, og han har siddet i Danmarks Lærerforenings hovedstyrelse. Han sad i en række udvalg og kommissioner, som bl.a. behandlede sløjdundervisningens vilkår og indhold, og han var medudgiver af litteratur om sløjdundervisning under loven om fritidsundervisning.

I 1970 blev Ingolf Haubirk viceskoledirektør for Gentofte skolevæsen, og i 1978 avancerede han til skoledirektør og chef for kulturel forvaltning. Han har været formand for en række udvalg under Undervisningsministeriet vedrørende både folkeskolen og seminarierne. Han tog sin afsked som 65-årig i 1988.

Kilder 

Sløjd
Skolefolk fra Danmark
Modstandsfolk fra Danmark
Personer fra Dragør
Medlemmer af Studenternes Efterretningstjeneste
Danskere i 1900-tallet
Sangoan

Sangoan San (buskmænd) var en etnisk gruppe der levede i Nordafrika,  rejste til det sydlige Afrika og levede med Khoisan-folket.

Arkæologiske kulturer
Afrika 
Oldtidens folkeslag
Ældste stenalder
Weichsel-istiden
Peter Nielsen (botaniker)

Peter Nielsen (28. juli 1829 – 30. september 1897) var en dansk botaniker og plantepatolog. Han blev født i Vonsbæk Sogn i det daværende Haderslev Amt ( Slesvig). Han arbejdede som ung i landbruget, men læste så til lærer ved Jelling Seminarium 1855-1857. Han blev lærer ved opdragelsesanstalten Flakkebjerg Institut 1857-1859, og derefter lærer i Ørslev, hvor han begyndte af studere den lokale flora. Han forblev mest interesseret i aspekter af botanikken med umiddelbar nytteværdi for landbruget, fx bælgafgrøder og plantesygdomme. Han var den første til at påvise og beskrive værtsskiftet hos rustsvampen Puccinia poarum mellem græsser og følfod. Han modtog midler fra det Det Kongelige Danske Landhusholdningsselskab til at aflønne en medhjælper så han kunne udføre undersøgelser ved siden af arbejdet som lærer.

Fra 1882 virkede han som Landhusholdningsselskabets konsulent og fra 1885 som statens konsulent i plantekultur. I 1886 afsked som lærer og ansættelse som leder af Forsøgsstation for Plantekultur i Tystofte ved Skælskør. Udnævnt til Ridder af Dannebrog i 1888. 

Standard auktorbetegnelse for arter beskrevet af Peter Nielsen: Nielsen

Noter

Udvalgte arbejder 
 Flommen ved Sorø. Botanisk Tidsskrift I rk. : 225-229. 1869.
 Sydvestsjællands Vegetation. Botanisk Tidsskrift  II. rk., 2. bd.: 261-389. Fransk Resumé s. 389—403. 1873.
 De for Landbruget farligste Rustarter og Midlerne mod dem. Ugeskrift for Landmænd 1: 487-500, 515-523, 549-556, 567-574. 1875.
 Bidrag til Græsmarkens Historie. Ugeskrift for Landmænd 1: 661—674. 1876.
 Bemærkninger om nogle Rustarter, navnlig om en genetisk Forbindelse mellem Aecidium tussilaginis Pers. og Puccinia poarum n. sp. Botanisk Tidsskrift 10: 26-42. 1877.
 Om Ukrudsplanten Følfod. Ugeskrift for Landmænd II: 411-419, 441-453, 467-477. 1877.
 Om Kløveravlen, de angrebne Kløverplanters Udvikling og Udseende. Ugeskrift for Landmænd 2: 585-588. 1878.

Eksterne henvisninger 
 

Botanikere fra Danmark
Riddere af Dannebrog
Danskere i 1800-tallet
Faglitterære forfattere fra Danmark
Lærere fra Danmark
Dansksprogede forfattere fra Danmark
Plantepatologer fra Danmark
Mykologer fra Danmark
PediaPress

PediaPress er en open source software-udviklingsvirksomhed og trykkeri beliggende i Mainz i Tyskland. 

Selskabet tilbyder en online service, der gør det muligt for brugere at lave skræddersyede bøger med indhold fra wikier. Ifølge den tyske udgave af PC World, er prisen for sådan en hjemmelavet bog € 8 for de første 100 sider plus € 3 for hver af de efterfølgende 100 sider.

PediaPress og Wikimedia Foundation har været partnere siden december 2007 og Wikimedia modtager 10% af salgsprisen på bøgerne.

Referencer

Eksterne henvisninger 

 Officiel hjemmeside

Bogtryk
Digital presse
Københavns Lærerforening

Københavns Lærerforening, KLF, er den faglige organisation (fagforening) for lærere ansat i Københavns Kommunes skolevæsen samt øvrige arbejdspladser herunder Uddannelsesvejledningen, blindeinstituttet, Fagligt Center i Børne- og Ungdomsforvaltningen og en række private grundskoler.

Den er fra 1967 en videreførsel af Københavns Kommunelærerforening (stiftet 1895) og Københavns Kommunelærerindeforening (stiftet 1891). Sammenlægningen var en konsekvens af en ny tjenestemandslov, der sidestillede lærere og lærerinder - også lønmæsssigt.

KLF er den største kreds i fagforbundet Danmarks Lærerforening, der igen er tilsluttet Lærernes Centralorganisation og hovedorganisationen Fagbevægelsens Hovedorganisation. Københavns Lærerforening har over 5.500 medlemmer, hvoraf 4.200 er aktive medlemmer. Københavns Lærerforening formidler gennem hjemmesiden KLFnet.dk faglige nyheder ud fra almindelige journalistiske principper og er tilmeldt Pressenævnet. Foruden nyhedsjournalistikken indeholder hjemmesiden også informationer og faglige vejledninger til foreningens medlemmer.

Eksterne henvisninger 

KLF Københavns Lærerforenings hjemmeside.

Etableret i 1891
Lærerforening
Danmarks Lærerforening
Atlasspinder

Atlasspinder (Attacus atlas) er en sommerfugl som tilhører familien natpåfugleøjer (Saturniidae). Den har en forholdsvis lille krop, men store vinger og et vingefang på op til 30 cm. Den har det største vingeareal blandt de kendte sommerfuglarter. Atlasspinderen forekommer i skove i Sydøstasien. Den formerer sig forholdsvis let i fangenskab og der foregår en del opdræt af den. I Indien foregår der også noget silkeproduktion baseret på denne art.

Udseende 
En stor spinder med enormt store vinger, kroppen er forholdsvis lille. Vingefanget kan være op til 30 cm. Kroppen og vingerne er lyst rødbrune, hver vinge har en stor, kileformet, delvis gennemsigtig, sølvfarvet plet i midten, omkring denne et trekantet, mørkere rødbrunt felt. Forvingerne har stærkt udtrukne, krogformede vingespidser.

Levevis 
Atlasspinderen lever i tropisk skov. Den flyver om natten og kommer gerne til lys. Hunnerne sidder mest i ro og udskiller feromoner, som hannerne med sine fjerformede antenner kan mærke på lang afstand.

Den har ingen mund, og kan derfor ikke optage næring. Den overlever på de næringsreserver, den bygger op som larve, før den forpupper. Den lever kun et par uger som voksen, og denne tid bruges til at formere sig.

Udbredelse 
Atlasspinderen forekommer i det sydøstlige Kina, Thailand, Laos, Malaysia og store dele af Indonesien.

Eksterne henvisninger 

Sommerfugle
TNA X Division Championship

TNA X Division Championship er en titel inden for wrestling i Total Nonstop Action Wrestling (TNA). Titlen bliver primært forsvaret blandt TNA's X Division-wrestlere, som er wrestlere, der har en tempofyldt og højrisikabel wrestlingstil. Den debuterede i TNA d. 19. juni 2002. 

Titlen minder til forveksling om WCW Cruiserweight Championship eller WWE Cruiserweight Championship (tidligere WWF Light Heavyweight Championship), hvor wrestlerne skal være under 100 kg. TNA X Division Championship har i modsætning til de andre titler ikke nogen øvre vægtgrænse og handler mere om wrestlernes evne til at optræde på en bestemt måde. Denne hurtige og højtflyvende stil udføres dog ofte af cruiserweights (letsværvægtere) med undtagelse af bl.a. Samoa Joe og Kurt Angle, der er sværvægtere og begge har vundet titlen.

Wrestling
Alexandre Pétion

Alexandre Sabès Pétion (født 2. april 1770, død 29. marts 1818) var præsident for den sydlige del af Republikken Haiti fra 1806 indtil sin død. 

Han betragtes som en af Haitis grundlæggere, sammen med Toussaint Louverture, Jean-Jacques Dessalines, og hans rival Henri Christophe.

Han blev født i Port-au-Prince af en haitiansk mor og en velhavende fransk far. Han blev sendt til Frankrig i 1788 for at blive undervist på militærakademiet i Paris.

Kilder

Eksterne henvisninger 

Haitis præsidenter
Politikere fra Haiti
Aarhus Vocal Festival

Aarhus Vocal Festival er den største nordiske musikfestival for vokalmusik. Den afholdes hvert andet år og inkluderer både koncerter med danske og udenlandske kunstnere indenfor vokalmusik, workshops, og to konkurrencer (en for kor og en for vokalgrupper.

 I maj 2009 vandt SONO den internationale korkonkurrence ved Aarhus Vocal Festival, og Vocaloca vandt konkurrencen for vokalgrupper.
 I 2011 blev korkonkurrencen vundet af Naura, mens Transister Radio Girls vandt konkurrencen for vokalgrupper.
 I 2013 blev korkonkurrencen vundet af hollandske Pitch Control, mens konkurrencen for vokalgrupper blev vundet af ONAIR fra Tyskland.

Henvisninger 
Hjemmeside for Aarhus Vocal Festival

Musikfestivaler i Danmark
Vocal Festival
Bring Det På

Bring Det På, også kaldet BDP er en dansk R&B/Hiphop-gruppe bestående af Simon Sir og Tendai (Simon Louis Egeris Pedersen og Tendai Hanquist Takawira), fra Århus.

Gruppen har samarbejdet med danske Barcode Brothers om bl.a. hittet "Tag Din Telefon" – en hiphop/electronica udgave af hittet "Tele".

Da de var 13 år gamle i 2003 vandt Bring Det På DM i børnerap og er siden blevet kendt landet over med hits som bl.a. "Tag Din Telefon" og "Ring til Politiet".

Bring Det På udgives af PhatPhase, som har samarbejdet med Bring Det På i 3 år.

Kilder og henvisninger 

 

Hiphopgrupper fra Danmark
Ejler Haubirk

Ejler Haubirk (7. juli 1920 i Ringbjerg – 20. oktober 1944 i København) var en dansk styrmand og frihedskæmper under Besættelsen samt bror til Ingolf Haubirk.

Biografi 
Ejler Haubirk var søn af fyrmester Ejler Haubirk (navneændring 1915 fra Ejler Haubjerg Frederiksen), født 27. juli 1891 i Østbirk Sogn ved Horsens, og hustru Sofie Frederikke Hauberg Sørensen, født 10. juni 1894 i Låsby Sogn. Forældrene blev viet 1. juni 1917 i Østbirk Kirke.

Modstandsmand 
Han var ansat i Fyr- og Vagervæsenet i Dragør og gik sammen med sin bror Ingolf ind i modstandsarbejdet som aktiv i flere grupper som BOPA, De Frie Danske og Studenternes Efterretningstjeneste (SE). Hans primære opgaver bestod i at hjælpe flygtende jøder over Øresund til sikkerhed i Sverige.

Sidste dage 
Den 20. oktober 1944 blev han genkendt af den berygtede Kai Henning Bothildsen Nielsen og en stikker (og senere medlem af Petergruppen), Henning Brøndum, på Café Odin på Trianglen i København, hvor modstandsfolk plejede at mødes. Det lykkedes ham at flygte ud af caféen, men han blev skudt ned bagfra af Brøndum ude på gaden og døde senere på hospitalet.

Efter hans død 
Den 2. juli 1945 blev hans jordiske rester i Ryvangen opgravet og ført til Retsmedicinsk institut, og blev 29. august 1945 genbegravet i Mindelunden i Ryvangen, i det store gravfelt.

En mindetavle hædrer ham på Trianglen på Østerbro. Der er også sat en mindesten ved Dragør Kirke.

Kilder og eksterne henvisninger 

 
 Knud Esmann, »En grimme karl«, JP Aarhus, 4. marts 2008 
 Haubirk i liste over dræbte 
 Oversigt over Mindelunden i Ryvangen 
 Lokalhistorisk side om Dragør under Besættelsen 
 Dragør under Besættelsen 

Modstandsfolk fra Danmark
Søfolk
Personer fra Dragør
Danskere i 1900-tallet
Personer fra Danmark myrdet af Nazi-Tyskland
Medlemmer af BOPA
Medlemmer af Studenternes Efterretningstjeneste
Jørgen Christensen (amtsborgmester)

Jørgen Christensen (født 22. december 1949) er en dansk politiker, der var amtsborgmester i Frederiksborg Amt fra 27. november 2001 til 31. december 2006, valgt for Venstre. Han forlod partiet i 2009 og meldte sig i januar 2010 ind i Liberal Alliance.

Christensen har gennem mange år været selvstændig med egen danseskole.

Han blev efter at have været amtsborgmester medlem af Region Hovedstaden, hvor han bl.a. var medlem af forretningsudvalget og formand for Vækstforum for Region Hovedstaden, men genopstillede ikke ved valget i 2009.

Referencer 

Borgmestre fra Venstre
Politikere fra Liberal Alliance
Amtsborgmestre fra Danmark
Personer i Kraks Blå Bog
Regionsrådsmedlemmer fra Venstre
Blue Eyes Crying in the Rain

"Blue Eyes Crying in the Rain" er en komposition af Fred Rose fra 1945. 

Sangen er indspillet af en lang række kunstnere, den første var Roy Acuff i 1947, og siden fulgte navne som Willie Nelson, Elvis Presley og vores hjemlige Peter Abrahamsen.

Elvis Presley indspillede sangen i sit eget studie 'The Jungle Room' hjemme i Graceland, Memphis, den 7. februar 1976. Den blev udsendt på albummet From Elvis Presley Boulevard, Memphis, Tennessee i maj samme år.

"Blue Eyes Crying in the Rain" er så vidt vides den sidste sang, som Elvis Presley spillede før sin død. Han sad ved klaveret hjemme i stuen i Graceland og spillede og sang sangen om aftenen den 15. august 1977 sammen med sine nære venner, ægteparret Billy og Jo Smith. Klokken 2.33 om morgenen den 16. august blev han fundet livløs på sit badeværelse og få timer senere var han erklæret død.

Andet 
Willie Nelson fik i 1976 en Grammy for sangen.

Referencer 

Elvis Presley-sange
Popsange
Sange fra 1945
Blender (tidsskrift)

Blender var et dansk tidsskrift om musik og kultur, der udkom fra juni 1998 til 2000.

Magasinet blev udgivet af Advice Media og udkom i begyndelsen fire gange årligt, men udkom fra 1999 hver måned. Chefredaktør var 
Klaus Lynggaard.

Etableret i 1998
Ophørt i 2000
Tidsskrifter fra Danmark
Henning Jørgensen

Henning Jørgensen kan henvise til flere personer:

 Henning Jørgensen (1883-1973) (1883-1973) – en dansk arkitekt
 Henning Jørgensen (født 1923) (født 1923) – en dansk arkitekt
 Henning Jørgensen (modstandsmand) (1921-1944) – en dansk frihedskæmper
 Henning Jørgensen (samfundsforsker) – professor ved Aalborg Universitet
Carl Weathers

Carl Weathers (født 14. januar 1948 i New Orleans i Louisiana i USA) er en amerikansk skuespiller. Som ung gik han på San Diego State University, hvor han gjorde en stor succes som amerikansk fodbold-spiller for Oakland Raiders. Han stoppede sin karriere som footballspiller i 1974, før han prøvede sig som skuespiller i 1975. Han spillede med i nogle småroller, før han slog igennem i 1976 som bokseren Apollo Creed i Rocky. Denne rolle spillede han igen i Rocky II, Rocky III og Rocky IV. I 1987 medvirkede han igen i en succesrig rolle som Dillon i filmen Predator med Arnold Schwarzenegger i hovedrollen.

Carl Weathers spillede også den lille rolle som Chubbs Peterson i de to Adam Sandler-film Little Nicky og Happy Gilmore. I 2003 og 2007 gæstede han The Shield som kriminalbetjent Vic Mackeys tidligere partner, som havde blevet tvunget til tidlig pension. Han ligger også stemmen til Captain Edwards i den nye animationsserie Spawn: The Animation. Carl Weathers spiller også rollen som Greef Karga i The Mandalorian.

Filmografi 
 Rocky (1976)
 Rocky II (1979)
 Rocky III (1982)
 Rocky IV (1985)
 Predator (1987)
 Action Jackson (1992)
 Golfbanens skræk (1996)
 Little Nicky (2002)
 The Comebacks (2007)
 The Mandalorian (2019)

Eksterne henvisninger 
 

Skuespillere fra Louisiana
Amerikansk fodbold-spillere fra USA
Personer fra New Orleans
Elpidia Carrillo

Elpidia Carrillo (født 16. august 1961 i Parácuaro, Michoacán i Mexico) er en mexicansk skuespillerinde, der har optrådt i adskillige succesrige Hollywoodfilm. Hun er også krediteret som Elpedia Carrillo i nogle af hendes film.

Hendes mest berømte rolle til dato er indiskutabelt "Maria" filmen Salvador (1986), hvor hun spillede sammen med James Woods, selvom mange primært husker hende for rollen som Anna Utani i Predator (1987) med Arnold Schwarzenegger i hovedrollen. Hun har også arbejdet sammen med Jimmy Smits og mange andre stjerner.

Eksterne henvisninger 
 
 Elpidia Carrillo at The Other Conquest officielle hjemmeside  
 Página web de Parácuaro Michoacan  

Skuespillere fra Mexico
Studenternes Efterretningstjeneste

Studenternes Efterretningstjeneste (forkortet S.E.) var en dansk modstandsorganisation under Danmarks besættelse, dannet på initiativ af de to prominente konservative ungdomspolitikere Arne Sejr og Erik Ninn-Hansen i 1942.

Arne Sejr havde fra besættelsens første dag været stærkt forarget over danskernes passive accept af den tyske besættelsesmagt. Derfor brugte han meget energi på at opildne Konservative Ungdom i Slagelse til modstand, hvor han fungerede som Formand. Under Sejrs ledelse begik foreningen mindre aktioner som at pifte tyske køretøjer, vende vejskilte den gale vej og begå hærværk mod værnemageres virksomheder.

Da Arne tog til København for at studere på Københavns Universitet blev han hurtigt optaget i Konservative Studerende. Her mødte han mange ligesindede som delte hans foragt for den tyske besættelsesmagt. Sammen med Erik Ninn-Hansen stiftede de Studenternes Efterretningstjeneste. Modstandsbevægelsen bestod af omkring 500 unge fra Konservativ Ungdom og Konservative Studerende samt andre løsgængere.

Blandt de løsgående medlemmere var Dorthe Emilie Røssell der begyndte med at hjælpe sin far som 6-årig.

Fra august 1942 år udgav Studenternes Efterretningstjeneste et illegalt blad af samme navn og deltog i indsamling af militære efterretninger, som de sendte til London. Disse efterretninger skulle vise sig at have stor betydning for de Allieredes krigsindsat i Danmark. Derudover udviklede S.E et yderst bredt og dybdegående spionetværk i Danmark. Netværket skulle sikre informationer til London og øvrige modstandsgrupper. 

S.E blev hurtigt stærkt velorganiseret og var hurtigt indblandet i alt fra sabotage, våbensmugling, likvideringer og efterretningsindsamling mm. 

En Kampgruppe blev ligeledes oprettet. Denne gruppe skulle stå for at likvidere stikkere og andre forrædere som aktivt bekæmpede modstandsbevægelsen. Kampgruppen blev bemandet af konservative Gardere og Gardehusarer. Den regulære kampgruppe blev ledet af Gardehusaren, officiant Christian Fries.

Dog var Studenternes Efterretningstjenestes fineste formåen, at sikre jødernes flugt til Sverige. Da de danske jøder blev forsøgt arresteret af besættelsesmagten i oktober 1943, stod S.E. for organisering flugtruter af jøderne til Sverige, og fra 1944 blev der etableret en stabil forbindelse over Øresund baseret på fisker- og hurtigbåde.

Mange S.E'ere gemte jøderne i deres hjem indtil at stabile flugtruter kunne blive etableret. 

Arne Sejr var i en træfning med Gestapo blevet skudt i benet og lå i skjul i Sydsjælland. Dog rejste han sig fra sit sygeleje for at personligt organisere flugtruter for jøderne. 

Det vurderes at uden S.Es hurtige og kompetente organisering af flugtruter for de danske jøder, havde størstedelen af jøderne endt i tyske koncentrationslejre. S.Es bidrag er derfor af uundværlig betydning.

Referencer 

Modstandsgrupper fra Danmark
Etableret i 1942
Gossamer Albatross

Gossamer Albatross var det første menneskedrevne fly, der krydsede den engelske kanal. Den 12. juni 1979 cyklede piloten Bryan Allen fra England til Frankrig på to timer og 49 minutter.

Referencer 

Eksperimentalfly
USA's besættelse af Haiti 1915-1934

USA's besættelse af Haiti begyndte den 28. juli 1915 og sluttede den 1. august 1934.

Krigen fandt sted for at genoprette freden i Haiti, der havde en blodig politisk historie.
Op til besættelsen havde Haiti oplevet en periode med seks præsidenter på 4 år og konstante oprør.
Præsident Woodrow Wilson havde garanteret, at besættelsen ikke havde noget at gøre med de økonomiske forhold i fortiden eller fremtiden.

Modstanden mod besættelsen begyndte umiddelbart, efter at marineinfanteriet var kommet til Haiti i 1915. Oprørerne (kaldet "cacos" af de amerikanske marinesoldater) forsøgte at modstå amerikansk kontrol i Haiti. Som svar begyndte de haitianske og amerikanske regeringer en energisk kampagne for at opløse de oprørske hære.

Philippe Sudre Dartiguenave, formanden for senatet, blev præsident i Haiti, efter at flere andre kandidater havde afvist at stille op. I 1917 opløste præsident Dartiguenave parlamentet, efter at medlemmerne havde nægtet at godkende en forfatning dikteret af Franklin D. Roosevelt.

Senere i 1994 besatte USA igen Haiti, men opgav da igen besættelsen.

Referencer 

Begivenheder i 1915
Besættelse af Haiti 1915-1934
Besættelse af Haiti 1915-1934
Toussaint L'Ouverture internationale lufthavn

Toussaint L'Ouverture internationale lufthavn er en lufthavn beliggende i Port-au-Prince, Haiti. Den er opkaldt efter Toussaint L'Ouverture der ledte Haiti i landets kamp for uafhængighed fra Frankrig i det sene 1700-tal og tidlige 1800-tal.

Lufthavnen blev beskadiget som følge af Jordskælvet i Haiti i 2010 og blev midlertidigt anbragt under kontrol af det amerikanske luftvåben, på grund af den store internationale nødhjælpsindsats efter jordskælvet.

Lufthavne i Haiti
Jordskælvet i Haiti 2010
Port-au-Prince
Windward Passage

Windward Passagen er et stræde i Det Caribiske Hav, mellem øerne Cuba og Hispaniola. Strædet ligger mellem den østligste del af Cuba og den nordvestlige del af Haiti. Strædet er ikke bredere, end at man om natten kan se lysene fra den anden side.

Windward Passagen forbinder Atlanterhavet til Det Caribiske Hav.

Cubas geografi
Haitis geografi
Stræder (farvand)